FI Euroopan unionin virallinen lehti C 322/9

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2012/C 322/05

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”ACEITE DE NAVARRA”

EY-N:o: ES-PDO-0005-0695-29.04.2008

SMM ( ) SAN ( X )

1. Nimi:

”Aceite de Navarra”

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotelaji:

Luokka 1.5 – Rasvat (voi, margariini, öljyt jne.)

3.2 Kuvaus 1 kohdassa nimetystä tuotteesta:

Ekstra-neitsytoliiviöljy, joka valmistetaan seuraavista oliivilajikkeista: Arróniz, Empeltre ja Arbequina. Pääasiallisen lajikkeen katsotaan olevan Arróniz-alkuperäislajike, jonka osuus öljy- tai oliivisekoituksista on vähintään 10 prosenttia.

Uuttamiseen käytetään ainoastaan mekaanisia tai fysikaalisia menetelmiä, jotka eivät vaikuta haitallisesti öljyn laatuun ja jotka säilyttävät oliivin maun, aromin ja muut ominaisuudet.

Öljyjen fysikaalis-kemialliset ominaisuudet ovat seuraavat:

— happamuus: enintään 0,3°

— peroksidiluku: enintään 15 meq O2

— ultraviolettiabsorptio (K270): enintään 0,15

— ultraviolettiabsorptio (K232): enintään 2

— rasvahappojen koostumus: vähintään 72 % öljyhappoa

Aceite de Navarra on puolihedelmäinen tai voimakkaan hedelmäinen öljy, jossa on ruohoinen makuvivahde ja jonka kitkerä ja väkevä ominaismaku on tasapainoinen, voimakkuudeltaan heikko tai keskiverto, mutta ei makea. Sillä on oltava seuraava ominaisuudet:

— hedelmäisyyden mediaani: vähintään 4,5

— virheen mediaani: 0

— kitkeryyden mediaani: 1,5–4,0

— väkevyyden mediaani: 2,0–4,0

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Aceite de Navarra –öljyn valmistamisen viljely-, tuotanto- ja murskausvaiheet on toteutettava yksinomaan 4 kohdassa mainitulla tuotantoalueella.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityissäännöt:

—

4. Maantieteellisen alueen tarkka rajaus:

Suojattu alue koostuu seuraavista aakkosjärjestyksessä esitetyistä 135 kunnasta:

Kunnat:

Abaigar, Abárzuza, Aberin, Ablitas, Adiós, Aibar, Allín, Allo, Ancín, Andosilla, Añorbe, Aras, Arcos (Los), Arellano, Arguedas, Armañanzas, Arróniz, Artajona, Artazu, Ayegui, Azagra, Azuelo, Barásoain, Barbarin, Bargota, Barillas, Beire, Belascoáin, Berbinzana, Biurrun-Olcoz, Buñuel, Busto (El), Cabanillas, Cadreita, Caparroso, Cárcar, Carcastillo, Cascante, Cáseda, Castejón, Cintruénigo, Cirauqui, Corella, Cortes, Desojo, Dicastillo, Enériz, Eslava, Espronceda, Estella, Etayo, Ezprogui, Falces, Fitero, Fontellas, Funes, Fustiñana, Gallipienzo, Garinoain, Guesálaz, Guirguillano, Igúzquiza, Javier, Larraga, Lazagurría, Leache, Legarda, Legaria, Leoz, Lerga, Lerín, Lezáun, Liédena, Lodosa, Lumbier, Luquin, Mañeru, Marcilla, Mélida, Mendavia, Mendaza, Mendigorría, Metauten, Milagro, Mirafuentes, Miranda de Arga, Monteagudo, Morentin, Mues, Murchante, Murieta, Murillo El Cuende, Murillo El Fruto, Muruzábal, Názar, Obanos, Oco, Olejua, Olite, Olóriz, Orísoain, Oteiza, Peralta, Piedramillera, Pitillas, Puente La Reina, Pueyo, Ribaforada, Sada, San Adrián, San Martín de Unx, Sangüesa, Sansol, Santacara, Sartaguda, Sesma, Sorlada, Tafalla, Tiebas-Muruarte de Reta, Tirapu, Torralba del Río, Torres del Rio, Tudela, Tulebras, Ucar, Ujué, Unzué, Uterga, Valtierra, Viana, Villafranca, Villamayor de Monjardín, Villatuerta, Yerri, Yesa ja Bardenas Realesin alue.

5. Yhteys maantieteelliseen alkuperään:

5.1 Maantieteellisen alueen erityisyys:

Rajatun alueen ilmastoa määrittää kolme tekijää:

— alueen länsi- ja itäosien rajoittuminen Codésin, Lókizin, Urbasan, Andían, Perdónin, Aláizin, Izcon ja Leyren muodostamaan vuorijonoon, joka estää Cantábricon kosteiden tuulten pääsyn alueelle

— vallitsevan koillistuulen (espanjaksi ”Cierzo”) vaikutus

— sijainti pohjoisten leveysasteiden 41° 54′ ja 42° 49′ välillä

Lähes koko alue sijaitsee Ebro-joen laaksossa alle 600 metriä merenpinnan yläpuolella. Alue rajoittuu pohjoisessa edellä mainittuun kosteat tuulet pysäyttävään vuorijonoon ja siellä puhaltaa cierzo-nimellä tunnettu koillistuuli, minkä takia alueella sataa vähän (suurimmalla osalla alueesta keskimäärin 400 millimetriä vuodessa) ja on aurinkoista (keskimäärän 2 500 tuntia auringonpaistetta vuodessa). Aurinko paistaa keskimäärin yli 120 päivää vuodessa, ja lämpötilavaihtelut talven ja kesän ja päivän ja yön välillä ovat suuria (päivän ja yön välinen lämpötilaero on suurin syksyllä, jolloin se voi olla jopa 18 celsiusastetta).

Pääasiassa cierzo-tuulen vaikutuksesta kesät ovat kuivia ja talvet kylmiä.

Alueella on 190 hallatonta päivää. Hallaa esiintyy syksyllä ensimmäisen kerran lokakuun jälkimmäisellä puoliskolla.

Maaperä on syvää ja puolikuivaa tai kuivaa. Se koostuu pääasiassa merkelistä, savesta, liidusta ja kalkkikivestä. Koska alueella sataa vähän, kalkki ei huuhtoudu maaperästä, joka on sen takia ja luonnostaan ruskeaa sekä kalkki- ja hiilihappopitoista.

Historialliset ja inhimilliset tekijät

Oliivit ovat olleet osa Navarran maisemaa roomalaisajoista lähtien. Öljy on edistänyt alueen kulttuuria ja perinteitä ja pysynyt peruselintarvikkeena tähän päivään asti.

Oliivinviljelyn kehityksen kulta-aikaa Navarrassa oli 1900-luvun ensimmäinen kolmannes, jolloin alueella oli yli 60 viininpuristamoa. Niiden avulla voitiin tuottaa laadukasta öljyä, jotka saivat useita palkintoja. Muun muassa eräs Cascante-öljy palkittiin Sevillan maailmannäyttelyssä 1929.

Oliivinviljelyyn käytettävä pinta-ala oli suurimmillaan vuonna 1967, jolloin se oli 8 682 hehtaaria. Alue pieneni vähitellen ja oli 2 297 hehtaaria vuonna 1995.

Vuodesta 1995 alkaen oliivinviljely lähti uuteen nousuun uuttamisprosessin kehityksen, nykyaikaistumisen, viininpuristamojen keskittymisen ja puristimien tehon merkittävän kasvun ansiosta.

Navarran puristamojen nykykapasiteetti ylittää oliivien potentiaalisen maksimituotannon, joten oliivit voidaan nyt ja tulevaisuudessa puristaa ihanteellisella hetkellä.

Navarran maanviljelysalueen palstarakenteeseen on aina vaikuttanut tilojen pienuus. Nykyäänkin puita ja etenkin oliivipuita viljelevät ovat pientilallisia. Maa on jaettu moniin osiin: 5 344 hehtaarin alue jakautuu yli 19 500 palstaan, jotka kuuluvat yli 8 000 oliivinviljelijälle (Maaseudun ja ympäristön kehityksen osaston (Departamento de Desarrollo Rural y Medio Ambiente) tiedot vuodelta 2010).

Alueella oliiviinviljelyyn liittyviin töihin, etenkin sadonkorjuuseen, on aina osallistuttu ja osallistutaan edelleen perhekunnittain.

Viljelijät käyttävät yhä merkittävän osan tuottamastaan öljystä itse, myös silloin, kun öljy ei ole osuuskunnan puristamaa.

Jo kaukaisista ajoista lähtien on viljelty kolmea lajiketta: Arróniz, Empeltre ja Arbequina. Lajikkeiden prosenttiosuus vaihtelee alueittain. Etenkin vanhoilla palstoilla, joilla viljellään jotakin näistä lajikkeista, on yleensä myös muiden lajikkeiden puita, sillä macho-oliivipuiden uskotaan edistävän pölyttymistä.

5.2 Tuotteen erityisyys:

Aceite de Navarra -öljyn erityisyys johtuu tuotteessa käytetystä Arróniz-alkuperäislajikkeesta. Arróniz-lajikkeen osuus on vähintään 10 prosenttia öljysekoituksessa, jossa on lisäksi mukana Empeltre- ja Arbequina-lajiketta. Tämä antaa tuotteelle sen erityisluonteen. Seoksella on seuraavat ominaisuudet:

— öljyjen kitkerä ja väkevä ominaismaku on tasapainoinen, voimakkuudeltaan heikko tai keskiverto, mutta ei makea (kitkeryys heikkoa tai keskivertoa (1,5–4,0), väkevyys heikkoa tai keskivertoa (2,0–4,0)):

— öljyjen hedelmäisyys on keskivertoa tai voimakasta (suurin arvo 4,5) ja niissä on ruohoinen makuvivahde:

— öljyissä on runsaasti öljyhappoa (yli 72 %).

5.3 Syy-seuraussuhde, joka yhdistää maantieteellisen alueen tuotteen erityislaatuun, maineeseen tai muihin ominaisuuksiin.:

Aceite de Navarra -öljyn kohdissa 3.2 ja 5.2 kuvaillut erityisominaisuudet ovat pääasiassa öljyn valmistukseen käytettävän Arróniz-alkuperäislajikkeen ansiota.

Arróniz-lajiketta esiintyy luonnostaan pelkästään kohdassa 4 rajatulla maantieteellisellä alueella. Lajike soveltuu täydellisesti alueen ilmastoon, koska se kestää hyvin kuivuutta ja kylmiä talvia (katso ”Variedades de olivo en España” (Espanjalaiset oliivilajikkeet), Espanjan ympäristö-, maaseutu- ja meriasioiden ministeriö 2005).

Arróniz-lajikkeen käyttö yksin tai sekoitettuna Empeltre- ja Arbequina- lajikkeisiin tekee öljyn ominaismausta kitkerän, väkevän ja tasapainoisen. Arróniz-lajikkeen takia Aceite de Navarra -öljy ei ole makeaa.

Arróniz-lajikkeen käyttö, oliivin kypsyysaste sadonkorjuun aikaan, alueen leveysasteet ja ilmasto-olosuhteet vaikuttavat Aceite de Navarra -öljyn rasvahappokoostumukseen siten, että sen öljyhappopitoisuus on yli 72 %.

Oliivit poimitaan varhaisessa vaiheessa niiden ollessa vielä melko vihreitä, jotta ne eivät altistuisi hallalle. Maaperä- ja ilmasto-olosuhteiden (kalkkipitoinen maaperä, vuoriston ja luoteistuulen aiheuttama kuiva ja aurinkoinen ilmasto) ansiosta öljyn aistinvaraiset ominaisuudet ovat poikkeukselliset: sen hedelmäisyys on keskimäärin 4,5 ja siinä on ruohoinen maku.

Oliivien korjaaminen sopivasti kypsyneinä niiden ollessa melko vihreitä (alle 4 asteikolla 1–10) vaikuttaa suoraan Aceite de Navarra -öljyn aistinvaraisiin ominaisuuksiin ja on mahdollista alueella vallitsevien luonnollisten tekijöiden ansiosta:

— kypsymiskauden päivän ja yön välisten suurten lämpötilavaihtelujen ansiosta mainitut kolme lajiketta kypsyvät asteittain.

— ja inhimillisten tekijöiden ansiosta:

— maanviljelysalueen jakautuminen (pientilat) ja perhetyövoiman saatavuus;

— öljypuristamojen liikakapasiteetti, jonka ansiosta oliivit voidaan puristaa ihanteellisella hetkellä.

Kaikkien näiden tekijöiden vaikutuksesta on syntynyt tämä sekä kemiallisen koostumuksensa että aistinvaraisten ominaisuuksiensa puolesta erityinen öljy.

Eritelmän julkaisutiedot:

(asetuksen (EY) N:o 510/2006 5 artiklan 7 kohta)

http://www.cfnavarra.es/agricultura/COYUNTURA/marcas_calidad_diferenciada/pliego-condiciones/120328_Pliego_Condiciones_DOP_Aceite_Navarra.pdf

(1) EUVL L 93, 31.3.2006, s. 12.